section_heading: Fat Wreck Chords
paragraph_text: Nakon nekoliko odsviranih koncerata s grupom Rage Aginst The Machine bili su pozvani da nastupe na Warped Touru. Tamo su upoznali Fat Mikea, vlasnika izdavačke kuće Fat Wreck Chords i pjevača grupe NOFX. On ih je pozvao da potpišu ugovor s njim te su izdali dva albuma. Prvi album je bio Underground Network koji im je donio prvi veći uspjeh te s kojim su izašli iz anonimnosti. Njihove pjesme su i dalje sadržavale jednake poruke, poticaj na borbu protiv fašizma, nacionalizma i rasizma, a po prvi put su uz album priložili i knjižicu s esejima poznatih svjetskih povjesničara i političkih kritičara. Nakon 11. rujna 2001. godine otvoreno su prozivali vladu SAD-a da namjerno potiče rat pa su u to vrijeme neki povukli njihove albume iz prodaje. U veljači 2002. godine izdali su album Mobilize na kojem se osim nekih novih pjesama nalazi i 8 pjesama snimljenih na njihovom koncertu. Nakon tog albuma slijedila je velika turneja s poznatim sastavima poput Good Riddance i Strike Anywhere, a također su i prvi put održali turneju u Europi gdje su pozornicu dijelili sa sastavima Millencolin i Donots. Drugi album koji su izdali preko Fat Wreck Chordsa nazvan je The Terror State. Album je u potpunosti bio posvećen kritiziranju Busheve vladavine i rata u Iraku. Također, i ovaj album je uz sebe imao knjižicu s esejima povjesničara i kritičara.